JH du Toit: Milo-manie – praag.co.za
Hoewel nuusmedia in SA sover grootliks die meteoriese opgang van die regse aktivis Milo Yiannopoulus geïgnoreer het, het hierdie fenomeen nou sulke afmetings aangeneem dat dit nie meer onder die mat gevee kan word nie. Milo is tegnologieredakteur by Breitbart.com en is 'n enorme irritasie vir die linkses en 'n krimpende groepie oerregses.
As Trump die leier van die nuwe nasionalistiese beweging teen die linkse establishment is, is Milo die "popster" daarvan. Milo, 'n gay Brit, wat Engeland verlaat het omdat die Moslems dit oorneem, is 'n voorbrandmaker vir Trump, kampvegter teen feminisme, anti-Moslemagitator, teen gay huwelike en basies teen enigiets wat links voorkom.
Natuurlik is dié nie so eenvoudig soos dit lyk nie, want die regse beweging in Amerika is tradisioneel belaai met godsdienstige dwepers wat die onverdraagsaamhede van die Ou Testament selektief en veral teen gays toepas. Daardie verstokte soort regsheid vind egter nie aanklank by die Amerikaanse jeug nie. Milo het die regse beweging 'n opwindende en prettige nuwe baadjie aangetrek. Sedertdien het hierdie aktivis, wat alle regse stereotipes verbreek, 'n superster onder die Amerikaanse regse en middelregse jeug geword.
Met sy "Dangerous Faggot Tour" na Amerikaanse universteitskampusse het hy die landskap van die linkse akademici blykbaar vir altyd kom deurmekaar krap. Deur linkse instansies se skynheiligheid en manipulasie bloot te lê het hy 'n anti-linkse ontwaking op kampusse veroorsaak wat 'n blywende impak kan hê. Milo is eiehandig besig om die politieke kultuur onder die Ameriaanse jeug te verander, want danksy hom is dit nou "cool" om regs te wees. Die universiteite is besig om hul ideologiese houvas op die jeug te verloor en Milo het 'n groot aandeel daarin.
Boonop kan die linkses geen houvas op Milo kry nie en elke poging om hom te kelder, sterk hom net verder. Hy gaan van krag tot krag. Dat Milo die gay Brit boonop 'n studiebeurs vir jong, minder gegoede wit (hoofsaaklik heteroseksuele) mans in Amerika gestig het, is 'n steen des aanstoots vir beide die oerregses en die linkses — hoewel om verskillende redes. Die linkses is klaarblyklik ontwapen teen 'n flambojante gay Joods-Brits-Griekse Katoliek met 'n seksuele voorkeur vir swartmans, 'n redenasiespoed soos 'n masjiengeweer en die intellek van 'n genie. Milo se vrugteslaaibiografie plaas hom doodeenvoudig buite die linkse raamwerk van hoe 'n regse moet lyk. Pogings om hom as wit heerssugtige of rassis te tipeer, wil maar net nie kleef nie.
Milo wat elke dag etlike doodsdreigemente van linkses ontvang, het intussen op sy "Dangerous Faggot Tour" vele Amerikaanse universiteitskampusse besoek, 'n boek (Dangerous) vrygestel, 'n regse klerereeks begin, bestuur 'n ganse span by Breitbart en verskyn op allerhande geselsprogramme. In Amerika is jy óf mal oor hom óf jy haat hom. In die nuutste voorval het 'n groep linkse bullebakke sy besoek aan die Universiteit van Kalifornië se Berkeley-kampus ontspoor. Een ding is seker: Selfs die linkses erken nou dat die voorval Milo net verder versterk.
Milo het sy astronomiese gewildheid en hoon bereik binne slegs 'n paar maande ná sy aankoms in Amerika. Dit help natuurlik dat hy reeds in die VK omstrede was. Met sy groeiende aanhang onder die jeug kan daar geen twyfel wees dat hy bygedra het tot Trump se oorwinning nie. Howel Milo as 'n superster of aartskurk (afhangende van jou sieninge) in die VSA en die VK beskou word, kry hy geen dekking onder die linkse of regse media in SA nie. Dit laat mens wonder.
Skrywer JH du ToitGepubliseer op 11 Februarie 2017 14 Februarie 2017 Kategorieë JH du Toit, RubriekeSleutelwoord Breitbart, dangerous faggot tour, Donald Trump, gay, links, Milo Yiannopoulus, regs